Põltsamaa Vallavolikogu esimehele
PÖÖRDUMINE VOLIKOGU ISTUNGI PÄEVAKORRA MUUTMISEKS
Palun muuta Põltsamaa Vallavolikogu eelseisva istungi päevakorda ning võtta päevakorrast maha järgmised eelnõud:
„Hallatava asutuse Põltsamaa Valla Noorsootöökeskuse asutamine“;
„Põltsamaa Valla Noorsootöökeskuse põhimäärus“;
Põltsamaa Vallavolikogu 20.10.2022 määruse nr 23 „Põltsamaa Kultuurikeskuse põhimäärus“ muutmine
Ettepaneku põhjuseks on asjaolu, et volikogule menetlemiseks esitatud eelnõud sisaldavad mitmeid õiguslikke vastuolusid, ebatäpsusi ja normitehnilisi vigu, mis tuleks enne volikogus otsustamist kõrvaldada.
Muu hulgas on Põltsamaa Valla Noorsootöökeskuse põhimääruse eelnõus sätestatud, et asutuse juhataja kinnitab ametisse ja vabastab ametist vallavanem, samas kui Põltsamaa valla põhimääruse § 59 lõike 3 kohaselt kinnitab hallatava asutuse juhi ametisse vallavalitsus ning vallavanema pädevusse kuulub juhiga töölepingu sõlmimine.
Samuti on eelnõus sätestatud, et teenistuslikku järelevalvet Noorsootöökeskuse tegevuse seaduslikkuse ja otstarbekuse üle teeb ametiasutus, kuigi Põltsamaa valla põhimääruse § 57 lõike 7 kohaselt teostab hallatavate asutuste ja nende juhtide üle teenistuslikku järelevalvet vallavalitsus.
Täiendavalt vajab selgust, kas volikogule on hallatava asutuse asutamisel esitatud kogu Põltsamaa valla põhimääruse § 59 lõikes 2 nõutud teave, sealhulgas hallatava asutuse eelarve eelnõu ja finantseerimisallikad.
Põhimääruse eelnõus esineb ka mitmeid muid sisulisi ja normitehnilisi küsitavusi. Näiteks käsitletakse hallatavat asutust selle tegevuse lõpetamisel viisil, mis jätab mulje iseseisva juriidilise isiku õigusjärglusest, kuigi hallatav asutus ei ole juriidiline isik. Samas sättes kasutatakse ka asutuse ametliku nimetuse „Noorsootöökeskus“ asemel nimetust „Noortekeskus“.
Eelnõus määratletakse noore mõiste Eesti Noortekeskuste Ühenduse kaudu, kuigi vastav mõiste on juba määratletud noorsootöö seaduses. Samuti kasutatakse läbivalt ebaühtlaselt mõisteid „Noorsootöökeskus“ ja „noortekeskus“ ning § 5 lõikes 3 ka asutuse ebaõiget nimetust „Põltsamaa Noorsootöökeskus“ ametliku nimetuse „Põltsamaa Valla Noorsootöökeskus“ asemel.
Ka Noorsootöökeskuse asutamise otsuse eelnõu vajab enne vastuvõtmist õiguslikku redigeerimist. Eelnõu põhjendavas osas viidatakse KOKS § 35 lõigetele 1 ja 2 ning esitatakse nende alusel hallatavate asutuste regulatsioon, mis kehtis enne 1. juulit 2026. Alates 1. juulist 2026 reguleerib valla ja linna ametiasutusi ning hallatavaid asutusi KOKS § 31³, samas kui KOKS § 35 reguleerib nüüd majandustegevust ja osalemist juriidilistes isikutes. Kuigi otsuse resolutiivosa õiguslik alus on valitud korrektselt, ei peaks 10. augustil 2026 koostatud ja volikogule esitatud eelnõu põhjendav osa sisaldama enam mittekehtiva seaduseredaktsiooni kirjeldust.
Eeltoodu põhjal leian, et tegemist ei ole üksnes üksikute keeleliste parandustega. Eelnõudes esineb ka sätteid, mis puudutavad erinevate kohaliku omavalitsuse organite pädevust ning mille sõnastus ei ole kooskõlas Põltsamaa valla kehtiva põhimäärusega.
Volikogu õigusaktide vastuvõtmisel peab olema tagatud, et volikogu liikmetele esitatavad materjalid on õiguslikult korrektsed, omavahel kooskõlalised ning piisavalt põhjalikult ette valmistatud. Praegusel kujul eelnõude vastuvõtmine ning nende parandamine alles pärast puudustele tähelepanu juhtimist volikogu istungil ei ole minu hinnangul hea õigusloome ega läbipaistva otsustusprotsessi seisukohalt põhjendatud.
Seetõttu teen ettepaneku võtta kõik kolm  eelnõud eelseisva volikogu istungi päevakorrast maha, saata need tagasi eelnõu esitajale parandamiseks ja täiendamiseks ning esitada need volikogule uuesti pärast:
õiguslike vastuolude kõrvaldamist;
terminoloogia ja normitehnika korrastamist;
kehtivate õigusaktide viidete kontrollimist;
Põltsamaa valla põhimääruse § 59 lõikes 2 nõutud dokumentide ja andmete täielikku esitamist;
parandatud eelnõude läbivaatamist asjaomastes volikogu komisjonides.
Selline menetlus tagab, et nii uue hallatava asutuse asutamise otsus kui ka selle põhimäärus võetakse vastu õiguslikult korrektselt ja nõuetekohaselt ettevalmistatud kujul.

